钦定古今图书集成/明伦汇编/官常典/第343卷 > 薛廷老
## 钦定古今图书集成/明伦汇编/官常典/第343卷 > 薛廷老

按《唐书薛存诚传》：“存诚子廷老，字商叟，及进士第，谠
正有父风。宝历中为右拾遗。敬宗政日僻，尝与舒元
褒、李汉入阁论奏曰：‘比除拜不由宰司拟进，恐纲纪
濅坏，奸邪放肆’。帝厉语曰：‘更论何事’？元褒曰：‘宫中兴
作太甚’。帝色变曰：‘兴作何所’？元褒不能对，廷老曰：‘臣
等以谏为职，有闻即应论奏。然见外辇材瓦绝多，知’”
有所营，帝曰：“已谕。”时造清思院殿中用铜鉴三千薄，
金十万饼，故廷老等恳言之。寻加史馆修撰。郑注用
事，岭南节度使郑权附之，悉盗公库宝货输注家为
谢。廷老表按权罪，由是中人切齿。又论李逢吉党张
权舆、程昔范不宜居谏诤官，逢吉怒。会廷老告满百
日，出为临晋令。文宗立，召为殿中侍御史，李让夷数
荐之，拜翰林学士。日酣饮，不持检操，帝不悦，并让夷
罢之。开成三年，迁给事中。在公卿间，偘𤩂不干虚誉，
推为正人。卒，赠刑部侍郎。